**Pályázati felhívás**

**az Európai Örökség címre történő felterjesztés elnyerésére**

A kulturális örökségvédelemért felelős miniszter (a továbbiakban: miniszter) 2016-ban ismét meghirdeti az Európai Örökség cím elnyerésére pályázni kívánó helyszínek számára a nemzeti szintű előzetes kiválasztásra vonatkozó pályázatot.

Az Európai Bizottság a címmel **az európai integrációt, eszméket és történelmet idéző és szimbolizáló helyszínekre** kívánja felhívni a figyelmet.

Az Európai Örökség cím általános célkitűzése, hogy az európai polgárokban, különösen a **fiatalokban**, **az európai történelem és kulturális örökség közös értékeire és elemeire alapozva** **megerősítse az Európai Unióhoz való tartozás érzését**, megszilárdítsa a nemzeti és regionális sokszínűség elismerését és élénkítse **a kultúrák közötti párbeszédet**. Ennek érdekében a cím azon helyszínek szimbolikus értékének hangsúlyozására és ismertségének növelésére törekszik, amelyek **jelentős szerepet töltöttek be Európa történelmében és kultúrájában és/vagy az Európai Unió építésében**.

A cím uniós kiválasztási és ellenőrzési szabályait az *Európai Örökség címre vonatkozó európai uniós fellépés létrehozásáról szóló,* *2011. november 16-i 1194/2011/EU európai parlamenti és tanácsi határozat*[[1]](#footnote-1) (a továbbiakban: EU határozat), valamint *az Európai örökség cím elnyerésére pályázó helyszínek nemzeti szintű előzetes kiválasztására vonatkozó eljárási szabályokról* szóló *52/2013. (VII.15.) EMMI rendelet* tartalmazza. A címre pályázó helyszíneknek szánt útmutatóban[[2]](#footnote-2) az eljárásokkal kapcsolatban további magyarázat olvasható.

Az Európai Örökség cím különbözik a kulturális örökség területén meglévő más kezdeményezésektől, mint pl. az UNESCO Világörökség Listájától, vagy az Európa Tanács kulturális útvonalaitól, amennyiben:

- a címet csak olyan helyszínek viselhetik, amelyek Európa és/vagy az Európai Uniót létrehozó integráció történetében kulcsszerepet játszottak;

- nem a helyszín szépsége vagy építészeti érdeme, hanem szimbolikus értéke számít;

- nem a helyszínek megőrzését, hanem az ott folytatott tevékenységek és oktatási vetület áll a középpontban, különös tekintettel a fiatalokra;

- elősegíti és erősíti a címet viselő helyszínek közötti kapcsolatokat, az egymástól történő tanulás érdekében, új lendületet adva a címet viselő helyszíneknek.

A nemzeti szinten kiválasztott pályázataikat a tagállamok az EU határozattal szabályozott ütemterv szerint terjeszthetik elő az Európai Örökség címre, amelyekről az Európai Bizottság szakértői testülete dönt.

Az Európai Bizottság számára felterjesztendő hazai helyszínek kiválasztása érdekében a miniszter pályázatot ír ki, az Európai Örökség címre történő 2017. évi felterjesztés elnyerésére.

**A pályázaton az egyes helyszínek önállóan, továbbá nemzeti tematikus helyszínekként, illetve transznacionális helyszínként indulhatnak.**

**A nemzeti tematikus helyszín(ek)** egy tagállam több helyszínéből áll, amelyeknek a közös néven benyújtott pályázataikban az ugyanazon helyszínekre vonatkozó egyéni pályázatokhoz képest európai hozzáadott értéket kell képviselniük, világossá téve a tematikus kapcsolatot az egyes helyszínek között. A nemzeti tematikus helyszínként történő együttműködés esetében az egyes helyszínek, vagy azok kezelő szervezetei számára kedvezőbbek lehetnek a feltételek a cím célkitűzéseinek megvalósításához, együttesen megfelelő szervezeti kapacitással hajthatják végre az ehhez hozzájáruló tevékenységeket, mint például a szimbolikus érték, szellemiség kiemelése, az ismertség növelése, a gazdasági és fenntartható fejlődéshez való hozzájárulás, tapasztalatok és legjobb gyakorlatok megosztásának elősegítése.

**A transznacionális helyszínek** – egy helyszín több államot érintő kiterjedése, vagy több tagállam helyszínei – közös nevezésükben egy adott témára összepontosítanak, mely hozzájárul a cím célkitűzéseinek megvalósításához, többek között a kultúrák közötti párbeszéd élénkítéséhez, a többnyelvűség és a sokszínűség iránti megbecsülés megerősítéséhez az európai polgárokban, továbbá az Európai Unióhoz való tartozás érzésének hangsúlyozásához, különösen a fiatalok számára.

**Fogalmak**

Helyszín: Az adott helyhez kötődő műemlékek, természeti, víz alatti, régészeti, ipari vagy városi helyszínek, kultúrtájak, emlékhelyek, kulturális javak és tárgyak, valamint egy adott helyszínhez kapcsolódó szellemi örökség, beleértve a kortárs örökséget is.

Transznacionális helyszín:

a) különböző tagállamokban található helyszínek, amelyek közös pályázat benyújtása érdekében valamely meghatározott témára összpontosítanak, vagy

b) a legalább két tagállam területén elhelyezkedő helyszín.

Nemzeti tematikus helyszín: ugyanazon tagállamban található helyszínek, amelyek közös pályázat benyújtása érdekében valamely meghatározott témára összpontosítanak.

**Pályázók köre**

Pályázatot nyújthatnak be a helyszínek tulajdonosai, vagyonkezelői vagy az azokkal megállapodást kötött szervezetek, vagy ezek hiányában a helyszín szellemiségéhez kötődő szervezetek.

A nemzeti tematikus helyszín esetében a koordinátorként kijelölt helyszín nyújthatja be a közös pályázatot.

A transznacionális helyszín esetében jelen pályázat keretében magyarországi helyszín csak akkor nyújthat be pályázatot, amennyiben e helyszín a transznacionális pályázat koordinátora.

A nemzeti elbírálás során előnyt élveznek az Európai Örökség címre korábban már pályázatot benyújtott helyszínek, kivéve azokat, amelyeket az Európai Bizottság a korábbi nemzetközi kiválasztási eljárás során már elutasított.

**Pályázat benyújtásának módja**

Pályázni a mellékelt, az Európai Bizottság által készített és közzétett pályázati formanyomtatvány kitöltésével és benyújtásával lehet.

A transznacionális helyszín esetében a transznacionális helyszín koordinátora által benyújtandó pályázatnak tartalmaznia kell a pályázatban érintett valamennyi helyszín által kitöltött formanyomtatványt. A transznacionális helyszín koordinátora köteles a pályázathoz csatolni a részt vevő helyszín(ek)re vonatkozóan az adott tagállamok illetékes nemzeti szervének egyetértő nyilatkozatát.

A pályázatot elektronikus és postai úton is meg kell küldeni az alábbi címre és e-mail-címre:

Postacím:

**Forster Gyula Nemzeti Örökségvédelmi és Vagyongazdálkodási Központ**

Budapest

1535 Budapest

Pf. 721

E-mail: [eoc@forsterkozpont.hu](mailto:eoc@forsterkozpont.hu)

A borítékon és az e-mailben tárgyként az EÖC hivatkozás megjelölése szükséges.

**A pályázat benyújtásának nyelve magyar. Amennyiben a helyszín kiválasztásra kerül, a pályázó köteles gondoskodni a pályázat angol nyelvre fordításáról.**

A pályázat terjedelme – lehetőség szerint – képekkel és a térképekkel együtt ne haladja meg a 30 oldalt (Times New Roman betűtípus, 12-es betűméret).

Felvilágosítás kérhető: az [info@forsterkozpont.hu](mailto:info@forsterkozpont.hu) e-mail-címen.

**Határidő**

A pályázatok benyújtásának határideje: **2016. június 30.** A késedelmesen benyújtott pályázat elutasításra kerül.

**Hiánypótlás**

Hiányosan beadott pályázat esetén a pályázó 15 napon belül köteles a hiánypótlási felhívásnak eleget tenni. Ha a pályázó ennek a megadott határidőn belül nem, vagy nem a hiánypótlási felszólításban foglaltak szerint tesz eleget, a pályázat a rendelkezésre álló dokumentum alapján kerül elbírálásra; amennyiben az nem lehetséges, a pályázat elutasításra kerül.

**A pályázatok értékelése, kiválasztási szempontok**

A pályázatokat a formai értékelést követően, a miniszter által felkért tagokból álló szakértői tanácsadó testület értékeli. A testület értékelése az EU határozatban meghatározott célkitűzések figyelembevételével, valamint az EU határozat 7. cikkében megjelölt alábbi szempontok alapján történik:

a) **A címre pályázó helyszín olyan hely, amely szimbolikus európai értéket képvisel, és jelentős szerepet töltött be Európa történelmében és kultúrájában és/vagy az Unió építésében.** A címre pályázó helyszíneknek így az alábbi kritériumok közül egynek vagy többnek a teljesülését kell igazolniuk:

* határokon átnyúló vagy páneurópai jelleg: hatásuk és vonzerejük miként terjed túl egy adott tagállam nemzeti határain;
* helyük és szerepük az európai történelemben és az európai integrációban, kapcsolódásuk jelentős európai eseményekhez, személyekhez vagy mozgalmakhoz;
* helyük és szerepük az európai integráció alapjául szolgáló közös értékek kialakításában és előmozdításában.

b) **A címre pályázó helyszínek projektet nyújtanak be, amelynek végrehajtását legkésőbb a kijelölés évében kezdik meg, és amely az alábbi elemeket tartalmazza:**

* a helyszín európai jelentőségének tudatosítása, az európai közönség megszólítása, mindenekelőtt megfelelő tájékoztató tevékenységek, táblák elhelyezése és személyzeti képzés révén;
* olyan oktatási tevékenységek szervezése, különösen a fiatalok számára, amelyek hozzájárulnak Európa közös történelmének és közös, mégis különböző örökségének mélyebb megértéséhez, és amelyek erősítik az összetartozás érzését;
* a többnyelvűség népszerűsítése és a helyszínek megismerhetőségének elősegítése több uniós nyelv használatával;
* részvétel a címben részesülő helyszínek hálózatának tevékenységeiben a tapasztalatok megosztása és közös projektek kezdeményezése céljából;
* az érintett helyszín európai szintű ismertségének és vonzerejének növelése, többek között a korszerű technológiák, valamint a digitális és interaktív eszközök nyújtotta lehetőségek kiaknázása, illetve az egyéb európai kezdeményezések és e fellépés közötti szinergiák kialakítása révén.

Ha a helyszín sajátosságai lehetővé teszik, érdemes olyan művészeti és kulturális tevékenységeket szervezni, amelyek elősegítik az európai kulturális szakemberek, művészek és gyűjtemények mobilitását, ösztönzik a kultúrák közötti párbeszédet, valamint a kulturális örökség, illetve a kortárs művészeti és alkotói tevékenység közötti kapcsolatok kialakítását.

c) **A címre pályázó helyszínek tájékoztatnak szervezeti kapacitásukról,** amelyben meghatározzák, hogy az adott helyszín miként valósítja meg tervezett projektjeit, célkitűzéseit. Ez az alábbi elemeket tartalmazza:

* a helyszín gondos kezelésének biztosítása, beleértve a célok és a mutatók meghatározását;
* a helyszín védelmének és a jövőbeli generációk számára való megőrzésének biztosítása a vonatkozó örökségvédelmi szabályozásnak megfelelően;
* a helyszínek felkészítése a látogatók színvonalas fogadására (pl. történelmi bemutatás, a látogatók tájékoztatása, táblák elhelyezése);
* a helyszín megismerhetőségének biztosítása a nyilvánosság lehető legszélesebb köre számára, többek között a helyszín e célból történő átalakítása vagy a munkatársak képzése révén;
* a fiatalokra fordított különleges figyelem, például azáltal, hogy a helyszínre való eljutásuk elsőbbséget élvez;
* a helyszín fenntartható turisztikai célpontként való népszerűsítése;
* egységes és átfogó kommunikációs stratégia kidolgozása a helyszín európai jelentőségének kiemelésére;
* annak biztosítása, hogy a helyszín kezelésében a lehető legjobban érvényesüljenek a környezetvédelmi szempontok;
* a helyszín nemzetközi híre és elismerései, tagsága nemzetközi szervezetekben, a helyszín nemzetközi jelenlétének erősítése céljából tervezett tevékenységek.

A kitöltött pályázati formanyomtatvány része a címet nyert helyszínek négyévente megvalósuló ellenőrzési eljárásának és az annak keretében elkészítendő monitoring jelentésnek, amely során ellenőrzik, hogy az adott helyszínek továbbra is betartják-e a pályázatukban benyújtott projektben és munkatervben foglaltakat, az előzetes nemzeti szintű kiválasztási évben (2016) már megvalósuló, vagy legkésőbb a kijelölés évében (2018) elkezdett, valamint az azt követő négy évben tervezett tevékenységeket illetően.

**Döntés**

**1.) A nemzeti szintű kiválasztás szintjén:**

A tanácsadó testület részletes indokolással ellátott javaslatot tesz a miniszternek az Európai Örökség cím elnyerésére az Európai Bizottság felé felterjesztendő helyszínekre. A miniszter a testület javaslatának beérkezését követően a fenti kritériumok alapján dönt az EU határozatban meghatározott célkitűzéseknek leginkább megfelelő, pályázati évenként legfeljebb két helyszínről, és döntéséről értesíti a pályázókat. A miniszter a kiválasztott legfeljebb két helyszín pályázatát 2017. március 1-jéig megküldi az Európai Bizottság részére.

Transznacionális helyszín esetében a miniszter döntését a koordinátor szerepet betöltő helyszínre, valamint a transznacionális helyszín egészére vonatkozóan hozza meg, a részt vevő tagállamok illetékes nemzeti szervének a részt vevő helyszínre vonatkozó egyetértő nyilatkozatát nem bírálhatja felül. Döntéséről értesíti az érintett nemzeti szervet.

Ha a transznacionális helyszín megfelel az EU határozat 7. cikkében foglalt valamennyi kritériumnak, a kiválasztás során elsőbbséget élvez.

**2.) Az Európai Bizottság szintjén:**

**Az Európai Bizottság az Európai testület** – amely 13 független szakértőből álló testület – **véleménye alapján** **hozza meg döntését 2018. első negyedévében**. Az EU határozat 11. cikkének 2. bekezdése szerint kiírásonként, **tagállamonként egy helyszín díjazható** az Európai Örökség címmel.

1. Magyar nyelven: <http://eur-lex.europa.eu/LexUriServ/LexUriServ.do?uri=OJ:L:2011:303:0001:0009:HU:PDF>

   Angol nyelven: <http://eur-lex.europa.eu/LexUriServ/LexUriServ.do?uri=OJ:L:2011:303:0001:0009:HU:PDF> [↑](#footnote-ref-1)
2. Angol nyelven: <http://ec.europa.eu/programmes/creative-europe/actions/documents/guidelines-for-candidate-sites_en.pdf>

   Magyar nyelven: <http://ec.europa.eu/programmes/creative-europe/actions/documents/guidelines-for-candidate-sites_hu.pdf> [↑](#footnote-ref-2)